SCIB ขยายเวลาสินเชื่อเคหะดอกเบี้ยคงที่ 2 ปีแรก 1.75%
โพสต์ทูเดย์-ธนาคารนครหลวงไทยรุกสินเชื่อบ้านต่อเนื่อง ขยายเวลาโปรโมชั่นอัตราดอกเบี้ยพิเศษคงที่ 2 ปีแรก เริ่มต้นเพียง 1.75% ต่อปี ทั้งสำหรับบ้านใหม่และรีไฟแนนซ์จนถึงสิ้นเดือน ม.ค. 2553 หลังจากในปีที่ผ่านมาปล่อยสินเชื่อใหม่ได้กว่า 3 หมื่นล้านบาท
7 ม.ค. 2553

โพสต์ทูเดย์-ธนาคารนครหลวงไทยรุกสินเชื่อบ้านต่อเนื่อง ขยายเวลาโปรโมชั่นอัตราดอกเบี้ยพิเศษคงที่ 2 ปีแรก เริ่มต้นเพียง 1.75% ต่อปี ทั้งสำหรับบ้านใหม่และรีไฟแนนซ์จนถึงสิ้นเดือน ม.ค. 2553 หลังจากในปีที่ผ่านมาปล่อยสินเชื่อใหม่ได้กว่า 3 หมื่นล้านบาท 
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย เปิดเผยว่า ธนาคารขยายเวลาโปรโมชั่น “สินเชื่อบ้านธนาคารนครหลวงไทย”  (SCIB Home Loan) แก่ลูกค้ารายย่อยที่ต้องการซื้อที่อยู่อาศัยสำหรับบ้านใหม่ในโครงการที่ธนาคารร่วมสนับสนุนหรือเป็นบริษัทที่จดทะเบียนในตลาดหลักทรัพย์หรือรีไฟแนนซ์ (Refinance) ดอกเบี้ยพิเศษ 2 ทางเลือก ได้แก่ ทางเลือกที่ 1 อัตราดอกเบี้ยคงที่ 2 ปีแรก ปีที่ 1 เท่ากับ 1.75% ต่อปี  ปีที่ 2 เท่ากับ 5.00% ต่อปี หลังจากนั้นคิดอัตราดอกเบี้ยลูกค้ารายใหญ่ชั้นดี (MLR) ลบ 1.00% ต่อปี               ตลอดอายุสัญญา ทางเลือกที่ 2 อัตราดอกเบี้ยลอยตัว 2 ปีแรก คิดอัตราดอกเบี้ย MLR ลบ 3.00% ต่อปี หลังจากนั้นคิดอัตราดอกเบี้ย MLR ลบ 1.00% ต่อปี ตลอดอายุสัญญา ระยะเวลาการกู้สูงสุด 30 ปี โดยสามารถเลือกรับเงื่อนไขอัตราดอกเบี้ยได้ถึงภายในวันที่ 31 มกราคม 2553 เท่านั้น 
ทั้งนี้ เพื่อเป็นการขยายฐานลูกค้าสินเชื่อรายย่อยของธนาคารต่อเนื่องตามแผนในช่วงระหว่างปี 2550-2553 โดยในปี 2552 ที่ผ่านมาธนาคารประสบความสำเร็จเป็นอย่างดีในการขยายฐานลูกค้าสินเชื่อเพื่อที่อยู่อาศัย โดยสามารถปล่อยสินเชื่อใหม่ได้ 3 หมื่นล้านบาท หรือคิดเป็นอัตราขยายตัวสูงถึงเกือบ 70% จากปีก่อนหน้านี้ที่สามารถปล่อยสินเชื่อใหม่ได้ประมาณ 1.8  หมื่นล้านบาท นับเป็นอัตราการปล่อยสินเชื่อที่ใกล้เคียงกับธนาคารขนาดใหญ่ ทำให้ปัจจุบันมียอดสินเชื่อคงค้างรวมแล้วกว่า 58,000 ล้านบาท
นายอภิชาติ อรรฆย์ฐากูร ผู้จัดการฝ่ายอาวุโส ฝ่ายสินเชื่อเคหะ กล่าวว่า สาเหตุที่ธนาคารสามารถปล่อยสินเชื่อบ้านได้เพิ่มขึ้นอย่างต่อเนื่อง ส่วนสำคัญ เกิดจากผลิตภัณฑ์ที่ตรงกับความต้องการของลูกค้าอย่างแท้จริง ปัจจุบันลูกค้าที่กู้ซื้อบ้านมีการวิเคราะห์ข้อมูลและทำการบ้านมาอย่างดี ดอกเบี้ย 0% ในช่วงแรก อาจดึงความสนใจลูกค้าในขั้นต้นได้ แต่เมื่อลูกค้าทำการวิเคราะห์ต่อไปแล้ว ก็พบว่า ดอกเบี้ยเฉลี่ย 2 ปี หรือ 3 ปี กลับสูงกว่า นอกจากนี้ ยังเสียสิทธิ์ในการนำดอกเบี้ยเงินกู้ไปลดหย่อนภาษีในปีแรกๆ ด้วย แต่ในปีที่จ่ายดอกเบี้ยแพงขึ้น กลับไม่สามารถนำดอกเบี้ยที่จ่ายไปใช้ลดหย่อนได้ทั้งหมด ขณะที่ดอกเบี้ยที่ธนาคารนำเสนอ เราพยายามดูแลผลประโยชน์ให้ลูกค้าในทุกๆด้าน ซึ่งเป็นการตอกย้ำ สโลแกนว่า “ใส่ใจดูแลคุณ”  ที่ธนาคารมุ่งมั่นสร้างสรรค์การให้บริการทางการเงินที่ครบวงจร สะดวก สบาย แก่ลูกค้าเป้าหมายและประชาชนทั่วไป
 “แนวโน้มการแข่งขันการปล่อยสินเชื่อเพื่อที่อยู่อาศัยในปี 2553 นี้ คาดว่าผู้ประกอบการทั้งที่เป็นสถาบันการเงินและกลุ่มบริษัทพัฒนาอสังหาริมทรัพย์จะมีการจัดกิจกรรมส่งเสริมการขายออกมาเสนอกับผู้ต้องการซื้อที่อยู่อาศัยอย่างต่อเนื่อง ซึ่งถือว่าเป็นโอกาสที่ดีอีกปีหนึ่งสำหรับผู้กู้ที่จะได้รับข้อเสนอเงื่อนไขพิเศษและเป็นประโยชน์จากผู้ประกอบการ ปัจจัยหนึ่งเป็นผลมาจากภาวะเศรษฐกิจโดยรวมของประเทศมีแนวโน้มปรับตัวดีขึ้นจากเดิมที่มีอัตราการขยายตัวติดลบก่อนหน้านี้ ส่งผลให้ผู้ซื้อบ้านมีความมั่นใจในการที่จะตัดสินใจซื้อเพิ่มขึ้นประกอบกับปัจจัยบวกเรื่องอัตราดอกเบี้ยในระบบที่ยังทรงตัวส่งผลให้ภาระการผ่อนชำระของลูกค้าไม่ได้ปรับเพิ่มขึ้น รวมทั้งการเร่งตัดสินใจซื้อที่อยู่อาศัยเนื่องจากมีความกังวลว่าแนวโน้มราคาที่อยู่อาศัยในอนาคตอาจจะมีการปรับเพิ่มขึ้นตามต้นทุนที่สูงขึ้น รวมทั้งการใช้สิทธิประโยชน์ทางภาษีของผู้ซื้อบ้านก่อนที่จะหมดลง” นายอภิชาติ กล่าว 
สำหรับแนวทางการขยายฐานลูกค้าสินเชื่อเคหะของธนาคารยังคงเน้นกลุ่มลูกค้าระดับกลางขึ้นไป รวมถึงการขยายความร่วมมือกับโครงการที่ธนาคารเป็นผู้สนับสนุนเงินกู้ในการพัฒนา (Pre Finance) ซึ่งธนาคารมีความสัมพันธ์ที่ดีกับผู้ประกอบการอยู่แล้วและส่วนใหญ่เป็นฐานลูกค้าเก่าที่ดีของธนาคาร ตลอดจนการใช้สาขาของธนาคารทั้ง 420 แห่งทั่วประเทศ เป็นจุดให้บริการแก่ลูกค้า หรือ SCIB Touch Point รวมทั้งได้ปรับปรุงขั้นตอนการพิจารณาสินเชื่อให้รวดเร็วยิ่งขึ้น